Renoir: **A festő és modelljei** c. kiállítás a Szépművészeti Múzeumban.

A kiállítás az impresszionizmus egyik kiemelkedő alakjának, az életöröm festőjének állít emléket. A festőnek ez az első magyarországi kiállítása. Európai rangú, az elmúlt 10 évben nem volt Európában ilyen átfogó kiállítás. A párizsi Orsay és Orangerie múzeummal együttműködésben valósult meg.

A kiállítás a festő alakábrázolásait állítja középpontba, 60 évet ölel fel.

70 alkotás látható, amelyek 20 közgyűjteményből érkeztek.

A Szépművészeti Múzeum 2019-ben megvásárolta az 1903-ban festett „Fekvő női akt” c. képet /12,3 millió dollár/, amelynek kettő párdarabja /1907/ szintén látható itt.

A kiállítás biztosítási összege 400 milliárd Ft.

**Renoir életéről, festői fejlődéséről:**

1841-ben született. 14 évesen festőinas egy porcelángyárban, 17 évesen legyezőket, majd szentképeket festett. Beíratkozott egy festőiskolába. Itt megismerkedett impresszionista festőkkel: Monet, Sisley, de Basille. Együtt kezdtek el festeni a szabadban.

Renoir fekete színt nem festett, hanem a napfény jelképéül és a kép derűjének a fokozására **szivárványos színeket** használt. Nem a palettán keverte ki a színeket, hanem apró ecsetvonásokkal egyenesen a vásznon.

Másik újítása, hogy un**. tört színeket** alkalmazott: távolról egybe olvadó különböző árnyalatokat rakott fel a vászonra apró, lebegő ecsetvonásokkal.

**A tört szín bevezetését az impresszionisták Renoir- nak köszönhették.**

Ekkor már több képét elfogadta kiállításra a Salon. Barátait, azok hozzátartozóit festette leginkább. Mind nagyon életszerű. Bár látni rajtuk, hogy festmények, kellő közelségből életre kelnek, megszólalnak a szemek, úgy érezni, mintha hús-vér emberrel szemeznél. Későbbi, a családjáról festett képein is ez látszik. Érzékenyen rögzítette az arcok rezdüléseit, a tekintetek ragyogását, a ruhák tündöklését.

Képei a közönségnek nagyon tetszettek, megvásárolták azokat, támogatókra talált. 1879-ben már önálló kiállítása volt.

Míg a többiek inkább tájképeket festettek, **Renoir-t jobban érdekelte az emberalak, és az impresszionisták közül egyedüliként egész élete során kitartott az életnagyságú figurális festészet hagyományai mellett.**

Ő maga derűs, vidám, társaságot kedvelő ember volt, szívesen járt táncmulatságokba, meghívta magához is barátait, ismerőseit, akik közül sokan modelljei is lettek.

1869. utáni képeiben az impresszionizmus jelenik meg teljes egészében: a fények játéka a lombok között, tükröződésük a vízen, a levegő állandó vibrálása – a művész laza ecsetvonásokkal szinte feloldja a formákat az áttetsző színekben. A tájképeiben is gyakran láthatók emberalakok. „ Figurális festő vagyok.”

Őszinte bámulója volt mindennek, ami csinos: nőknek, virágoknak, szobroknak, gobelineknek.

Életképein a szereplők közötti hétköznapi, kedélyes interakciókat, a modern élet új jelenségeit örökítette meg.

Képeit barátok, festőtársak, műkedvelők, családtagok népesítik be, akik így egy élettel teli, gondtalan, harmonikus világ részévé válnak.

1881-82- ben többször elutazott Algírba, Olaszországba, Provanceba, és a látottak hatottak életére és művészetére.

Többé már nem elégítette ki az impresszionista festésmód. Rájött, hogy **a rövid ecsetvonásokkal egymás mellé rakott ellentétes színek nem tudják visszaadni a bőr opálfényű hatását.**

Felismerte, hogy **a fekete szín sem elvetendő, hiszen önmagában is hatásos lehet, és hangsúlyozhatja a többi szín erejét.**

Itáliai útja során felfedezte Raffaellót és a klasszikus művészet varázsát--- a rajz szépségét, a vonal szerepét. Úgy érezte, mindaddig téves úton járt és szakítani kell az impresszionizmussal. Ingres is hatással volt rá. Watteau, Fragonard, Tiziano, Rubens művészetéhez fordult útmutatásért.

Az 1883-84-ben készült képein a rajzosságot és a kompozíciót helyezte előtérbe. Hidegebb színeket használt.

Művészettörténészek ezeket az éveit „kemény, száraz, Ingres-i” korszakának nevezik.

Színvilága rendkívül gazdag maradt, ám ekkori festményein a színek és az ecsetvonások / vagyis a szivárványtechnika/ helyett **az alakok tömege, formája, körvonala és a rajz kapott hangsúlyt.**

1900 körül egy **lazább, színesebb technikára tért át**. Gyöngyházfényű színeit később vörösek és narancsos árnyalatok váltják fel.

Reumás betegsége miatt gyakran időzött Dél-Franciaországban. Ott színekben gazdag, érzéki természet tárult a szeme elé.

A vidék fölélesztette művészetének ösztönös frissességét, képei egészségesen ragyognak, életörömöt sugároznak. Művészetének fő ihletője a női szépség volt. Kiváltképp aktképei tükrözik az örömmel végig dolgozott élet derűjét.

Renoir 1914 és 1919 között több száz zsánerfigurát festett szobában és szabadban. Festett portrékat, aktokat, tájképeket, csendéleteket.

Gyötrő betegsége ellenére kedves, derűs, jóindulatú idős ember volt. Mindig újabb és újabb kísérletekbe fogott és számos technikát alkalmazott. Néhány szobrot is készített -- segítséggel.

Képein keresztül a hagyományokkal való viszonya érzékelhető, hiszen mindig is felnézett a régi mesterekre, és a tradíció egyik utolsó láncszemének tekintette magát.

Képei az életörömöt, derűt, kiegyensúlyozottságot sugározzák. A színek és a fények, a látványból áradó harmónia megnyugtató, az öröm érzését, az élet szeretetét közvetítik mindenkinek --- a képek külön – külön is és összességében is.

Az életöröm festője 78 évet élt.